ԱՄՆ-ի պետքարտուղարը չի մասնակցի ՆԱՏՕ-ի արտգործնախարարների հանդիպմանը
ԱՄՆ-ի պետքարտուղար Թիլերսոնը քննադատության է ենթարկվել, որ հրաժարվել է մասնակցել Բրյուսելում նախատեսվող ՆԱՏՕ-ի արտգործնախարարների հավաքին, ինչպես նաև, որ ապրիլին նախատեսում է այցելել Ռուսաստան: Թիլերսոնը ելույթով հանդես է եկել Գլոբալ կոալիցիայի հանդիպմանը, որը նվիրված էր ԴԱԵՇ-ի դեմ պայքարին:
ԱՄՆ-ի պետքարտուղարի խոսնակի պաշտոնակատար Մարկ Թոները լրագրողներին ասել է, որ պետքարտուղար Ռեքս Թիլերսոնը ծանրաբեռնվածության պատճառով չի մասնակցի ՆԱՏՕ-ի արտգործնախարարների Բրուսելում նախատեսվող հավաքին: Ռոյթերս գործակալության հաղորդմամբ ՆԱՏՕ-ի հավաքին մասնակցելու փոխարեն Թիլերսոնը նախագահ Դոնալդ Թրամփի հետ կմասնակցի ապրիլի 6-7 Ֆլորիդայում Թրամփին պատկանող Mar-a-Lago հանգստավայրում նախատեսված հանդիպումներին Չինաստանի պատվիրակության հետ: Խոսնակի պաշտոնակատարը հաղորդել է նաև, որ փոխարենը ՆԱՏՕ-ի հավաքին ամերիկյան կողմը ներկայացված կլինի քաղաքական հարցերով փոխպետքարտուղարի պաշտոնակատար Թոմ Շենոնի կողմից: Նա վերահաստատել է ԱՄՆ-ի հավատարմությունը ՆԱՏՕ-ին և հերքել, որ պետքարտուղարի բացակայությունը բրուսելյան հավաքին որևէ ուղերձ է պարունակում, քանի որ, ըստ Թոների, Թիլերսոնն ՆԱՏՕ-ի իր գործընկերներից շատերին կհանդիպի ԴԱԵՇ-ի դեմ պայքարին նվիրված վաշինգտոնյան հավաքին: 68 երկրների մասնակցությամբ չորեքշաբթի օրը պետքարտուղարությունում մեկնարկեց ընդդեմ ԴԱԵՇ-ի Գլոբալ կոալիցիայի անդամ երկրների հավաքը: Հյուրընկալող կողմից հավաքին մասնակցում էին Ռեքս Թիլերսոնն ու ԱՄՆ-ի պաշտպանության նախարար Ջիմ Մաթիսը: Իր ելույթում Թիլերսոնը ընդգծել է, որ ԴԱԵՇ-ի դեմ վերջնական հաղթանակը ԱՄՆ-ի հիմնական նպատակն է: «Իրաքում և Սիրիայում մեր կոալիցիան գրանցեց հաջողություններ, սակայն մենք պետք է մեծացնենք մեր ջանքերը ԴԱԵՇ-ի դեմ պայքարի հաջորդ փուլում: ԴԱԵՇ-ի թուլացումը վերջնական նպատակը չէ: Հասկանում եմ, որ Մերձավոր Արևելքում կան բազմաթիվ խնդիրներ, սակայն ԴԱԵՇ-ի վերացումը ԱՄՆ-ի հիմնական նպատակն է»,- հայտարարել է Թիլերսոնը: «Իսլամական պետություն» խմբավորման դեմ կոալիցիայի այս հավաքն առաջինն է 2014 թվականի սեպտեմբերից ի վեր: